作者:褚亮
標題:傷始平李少府正己
內容:勞息本相循，悲歡理自均。誰能免玄夜，惜爾正青春。邁德惟家寶，生才諒國珍。高文綴翡翠，茂學掩麒麟。述作紛無已，言談妙入神。斷腸雖累月，分手未盈旬。輔嗣俄長往，顏生即短辰。聲華滿昭代，形影委窮塵。禪草回中使，生芻引吊賓。同遊秘府日，方駕直城闉。並拜黃圖右，分曹清渭濱。風期嵇呂好，存歿範張親。虛座憐王述，遺篇慟景純。精靈與毫翰，千祀壽何人。